Karl Nehammer, întâlnire cu președintele Klaus Iohannis. Schengen, temă de discuții
- Moraru Iulia
- 7 martie 2024, 11:07
În urmă cu scurt timp cancelarul austriac Karl Nehammer a fost primit de președintele Klaus Iohannis la Palatul Cotroceni.
Cel mai probabil, în timpul întrevederii dintre Karl Nehammer și Klaus Iohannis va fi abordată tema aderării complete a României la zona Schengen. Austria este singura țară care se opune intrării țării noastre în spațiul de liberă circulație.
Karl Nehammer, primit de Klaus Iohannis la Cotroceni
La congresul desfășurat la București, miercuri, Partidul Popular European (PPE) a adoptat în unanimitate un manifest care susține aderarea rapidă a României la zona Schengen, după ce delegația austriacă a renunțat să mai voteze împotriva acestei propuneri.
În manifestul adoptat de PPE se menţionează că este nevoie "de aderarea deplină la Schengen pentru Bulgaria şi România, prin ridicarea cât mai curând posibil nu doar a controalelor aeriene şi maritime, ci şi a controalelor la frontierele terestre".
Cancelarul austriac urmează să ajungă și la Congresul PPE
După discuțiile cu președintele României, cancelarul Austriei va purta discuții și cu premierul Marcel Ciolacu.
De asemenea, Karl Nehammer este așteptat și la Congresul PPE de la Romexpo.
La rândul lui, președintele Klaus Iohannis va lua parte, mai târziu, în ziua de joi, la Congresul PPE, organizat la București, unde este programat să țină un discurs.
În aceeași zi, joi, președintele Iohannis are programate întâlniri cu premierul polonez Donald Tusk, cu prim-ministrul Finlandei, Petteri Orpo, și cu vicepreședintele Consiliului de Miniștri al Republicii Italiene, care îndeplinește funcția de ministru al Afacerilor Externe și Cooperării Internaționale, Antonio Tajani, potirvit Agerpres.
Partidul lui Karl Nehammer refuza să voteze manifestul de la PPE
Într-un prim moment, partidul cancelarului austriac, afiliat familiei politice a PPE, a anunțat că nu va sprijini manifestul respectiv. Dar, spre sfârșitul zilei și-au schimbat opinia, astfel încât documentul a fost adoptat în unanimitate.
Acest manifest ar conține mai multe "linii roșii", pe care partidul lui Karl Nehammer, ÖVP, nu ar fi de acord.
"Nu putem fi de acord cu energia nucleară în Austria. Suntem și rămânem împotriva energiei nucleare", a precizat secretarul general al Partidului Popular, Christian Stocker.
O altă linie roșie pentru ÖVP este renunțarea la motoarele auto cu combustie, planificată de UE.